Sklep VIII Ips 264/2009
Datum: 2010-01-12T01:00:00.000+01:00
ecli: ECLI:SI:VSRS:2010:VIII.IPS.264.2009
opravilna_stevilka_ii_stopnje: VDSS Pdp 1021/2008
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO - DELOVNO PRAVO
institut: umik revizije

## Jedro

Ker umik revizije ni posebej urejen, veljajo zanj na podlagi 383. člena ZPP smiselno določbe tega zakona o umiku pritožbe. Na podlagi drugega odstavka 334. člena ZPP lahko stranka umakne že vloženo pritožbo, dokler sodišče o njej ne izda odločbe.

## Izrek

Ugotovi se, da je tožena stranka revizijo umaknila.

## Obrazložitev

1. Sodišče prve stopnje je zavrnilo tožničin tožbeni zahtevek za ugotovitev nezakonitosti izredne odpovedi pogodbe o zaposlitvi, ki jo je tožnici podala tožena stranka dne 10. 5. 2007 zaradi nespoštovanja navodil pristojne zdravniške komisije in potovanja v času bolniške odsotnosti iz kraja bivanja brez odobritve zdravnika oziroma zdravniške komisije. Hkrati je zavrnilo tudi tožničin reintegracijski zahtevek.

2. Sodišče druge stopnje je tožničini pritožbi ugodilo in sodbo sodišča prve stopnje spremenilo tako, da je ugotovilo nezakonitost sporne izredne odpovedi pogodbe o zaposlitvi in tožnici v breme tožene stranke priznalo neprekinjene pravice iz delovnega razmerja ter toženi stranki naložilo, da tožnico sprejme nazaj na delo. Soglašalo je z ugotovitvami sodišča prve stopnje, da je bila izredna odpoved podana v zakonskem 15-dnevnem roku. Glede na tožničino nosečnost pa je presodilo, da je bila izredna odpoved pogodbe o zaposlitvi nezakonita zato, ker je bila podana pred dokončnostjo predhodnega soglasja pristojnega inšpektorja za delo k sporni izredni odpovedi iz tretjega odstavka 115. člena Zakona o delovnih razmerjih (ZDR – Ur. l. RS, št. 42/2002).

3. Zoper pravnomočno sodbo sodišča druge stopnje je tožena stranka vložila revizijo iz razloga zmotne uporabe materialnega prava. Navajala je, da ZDR v 115. členu ne pogojuje izredne odpovedi noseči delavki z dokončnostjo soglasja inšpektorja za delo. Glede na kratek zakonski rok za podajo izredne odpovedi, ki je prekluzivnega značaja, je nesprejemljiva razlaga sodišča, da je pogoj za izredno odpoved noseči delavki dokončno oziroma pravnomočno soglasje inšpektorja za delo. Ob pritožbi delavke zoper soglasje inšpektorja, do izredne odpovedi v tem primeru sploh ne bi moglo priti. Dne 10. 12. 2009 pa je tožena stranka sodišču posredovala izjavo o umiku revizije.

4. Ker umik revizije ni posebej urejen, veljajo na podlagi 383. člena ZPP zanj smiselno določbe tega zakona o umiku pritožbe. Na podlagi drugega odstavka 334. člena ZPP lahko stranka umakne že vloženo pritožbo, dokler sodišče o njej ne izda odločbe.

5. Glede na navedeno je sodišče ugotovilo umik revizije.